A Földművelésügyi Minisztérium közleménye

Budapest, 2016. július 6., szerda (OS) - Nyílt levél Schmidt Hajnalka igazgató asszony, (Greenpeace)  Farkas István ügyvezető elnök úr, (Magyar Természetvédők Szövetsége) Czeller Gábor elnök úr, (Magyar Biokultúra Szövetség) részére

Tisztelt Igazgató Asszony!  
Tisztelt Elnök urak!

Köszönettel vettem 2016. július 5-én kelt megkeresésüket, melyben aggodalmukat fejezik ki a 2016. július 8-i EU szakbizottsági ülésen napirendre kerülő GM-kukoricák köztermesztési engedélyezésével kapcsolatban.  
  
A tanácskozáson a MON 810, a 1507 és a Bt11 Bt-toxint termelő GM-kukoricák köztermesztésének engedélyezésével kapcsolatos kérdések előzetes megvitatására és véleménycserére kerül sor, az ezekről történő szavazás későbbi időpontban várható.   
  
Magyarország számára kiemelkedő érdek a mezőgazdaság GMO-mentességének megőrzése. Meggyőződésem, hogy a génmódosított termékekhez való hozzáállás nemcsak korunk mezőgazdasági- és környezetpolitikai irányát határozza meg, hanem egyben irányt mutat a jövő élelmiszer-biztonságát, a kiváló élelmiszerminőséget, az a vidéki táj és a termőföld tartós megőrzését és a termőföld tartós megőrzését és ezen keresztül a természetvédelmet és az élővilág sokféleségét előtérbe helyező szakpolitikáinak is.  
Ennek megfelelően minden fórumon határozottan és következetesen azt képviseltük és képviseljük, hogy ezek a GM-növények Európában ne kerülhessenek köztermesztésbe. 

Meghatározó szerepünk volt annak az európai uniós jogszabálynak a kidolgozásában és elfogadásában, amely lehetővé tette a tagállamok számára, hogy maguk dönthessenek arról, akarnak-e GMO-kat termeszteni saját területükön vagy sem.   
  
A tiltást lehetővé tévő uniós jogszabályt az EU tagállamai közül elsőként ültettük át nemzeti jogrendünkbe, és az elsők között éltünk az abban biztosított lehetőséggel. Ennek alapján, ahogy eddig sem, a jövőben sem lesz lehetőség hazánkban GMO-k termesztésére, hiszen a kiadásra kerülő engedélyek hatálya nem fog kiterjedni Magyarország területére.  
  
Ettől függetlenül természetesen nem lehetünk és nem is leszünk közömbösek a tekintetben, hogy milyen GM-növények kapnak engedélyt az Európai Unióban. Ahogy eddig is, ezután is az engedélyezés ellen fogunk szavazni, mert meggyőződésem, hogy a piacra kerülő GM-növények kockázatot jelentenek a környezetre és az egészségre, valamint az engedélyezés során ezeket a kockázatokat nem minden esetben vizsgálják meg kellőképpen. Álláspontom szerint az elővigyázatosság elvét szem előtt tartva ezeket a termékeket nem szabad engedélyezni.   
  
    Jól tudjuk, hogy a kitűzött célokat csak a többi hasonlóan gondolkodó ország szoros együttműködésével érhetjük el. Éppen ezért hirdettem meg 2015 januárjában a "Szövetség a GMO-mentes Európáért" kezdeményezést, melynek célja, hogy a hasonlóan gondolkodó európai országok összefogásával közös GMO-mentes övezetet alakítsunk ki. Az összefogást ez idáig 11 európai uniós tagállam és 6 Unión kívüli ország támogatta. Az övezet tagjai vállalják annak biztosítását, hogy a biológiai sokféleség megőrzésének szempontjait szem előtt tartva nem termesztenek genetikailag módosított fajtákat a térségen belül.   
  
Bízom benne, hogy a fentiek megnyugtató választ adnak a levelükben megfogalmazott aggodalmakra.  
  
Budapest, 2016. július 6.  
Üdvözlettel:   
  
  
                                 Dr. Fazekas Sándor   
Földművelésügyi Miniszter  
  
     Kiadó: Földművelésügyi Minisztérium